GiliGold/VAD_KnessetCorpus huggingface dataset:
פנינה תמנו:
אם כי הם מרוויחים, אז שיהיו חייבים
שרית נשיא:
אני חושבת שיש נכונות של כל הגורמים הרלוונטיים
שרית נשיא:
 קהל היעד הנוסף זה ההורים ובני הנוער
פנינה תמנו:
עשיתם?
שרית נשיא:
עשינו
שרית נשיא:
 אני חייבת לומר שבהתחלה היה קשה מאוד
פנינה תמנו:
לכמה?
שרית נשיא:
רגע, היה קושי מאוד גדול להגיע, היו לא מעט הכשרות שקבענו ופשוט אף אחד לא הגיע
פנינה תמנו:
בזום?
שרית נשיא:
לא, בבתי המלון עצמם
פנינה תמנו:
פרטני למלון ספציפי?
שרית נשיא:
פרטני למלון ספציפי
פנינה תמנו:
שזה עשיתם באמצעות מי?
שרית נשיא:
באמצעותנו, כוחות פנימיים שלנו
פנינה תמנו:
כמה? מספרים
פנינה תמנו:
 בכמה מלונות הייתם?
שרית נשיא:
אנשי 105, המטה להגנה על ילדים ברשת
פנינה תמנו:
אני שואלת אותך שאלה, בכמה מלונות הייתם?
שרית נשיא:
בכמה עשרות, אני לא יודעת להגיד לך בדיוק, אבל אני יכולה לברר
פנינה תמנו:
אני רוצה לדעת כמה עשרות
פנינה תמנו:
 ואז מה בעצם עשיתם איתם?
שרית נשיא:
הרשות לביטחון קהילתי פועלת באופן קבוע בבתי המלון
שרית נשיא:
 כמו עובד סוציאלי שנמצא בבית מלון באופן קבוע גם הרשות לביטחון קהילתי פועלת באמצעות האנשים שלנו בשטח במלונות באופן קבוע
שרית נשיא:
 אז יש מלונות - - -
פנינה תמנו:
לא יודעת, לא ראיתי אתכם
פנינה תמנו:
 ראיתי את משרד הרווחה וראיתי קצת גורמי בריאות
פנינה תמנו:
 זה היה ממש בחודש הראשון שבאופן אינטנסיבי עשינו סיורים, יכול להיות שמאז דברים השתנו
איתמר בן-ישראל:
הגדילו את התקציב
שרית נשיא:
כן, גם הגדלנו תקציב וייחדנו תקציב לפעילות סביב קהילות המפונים
פנינה תמנו:
אוקיי, אז כמה היענות הייתה בסוף של ההורים?
שרית נשיא:
עכשיו זה כבר הולך וגדל, עכשיו יש כבר יותר מסוגלות, יש יותר פניות, יש יותר הורים, מוקמות סיירות הורים, מוקמות מחדש ועדות מוגנות וזה עכשיו הולך ועולה
שרית נשיא:
 גם המספר המצומצם של המפונים וגם השגרה שבסוף נכנסו אליה והיציאה מהמצוקה הראשונית ומהבלבול וזה יוצר יותר ויותר פניות ויש היום מספרים הולכים וגדלים, גם של סיירות הורים, גם של הדרכות וסדנאות וגם של ועדות מוגנות
שרית נשיא:
 אין לי מספרים, אבל אני יכולה לברר ולחזור עם המידע הזה
פנינה תמנו:
בעצם התורה שעל פיה את עובדת זה הוועדה הספציפית שהייתה? מה התוכנית שמנחה אותך? זה מאוד מעניין אותי
שרית נשיא:
לקחנו את מסמך ההמלצות, נסמכנו עליו אבל הוספנו לו בהתאם לדברים שעלו מהשטח, מאנשי המקצוע שלנו, מסיורים שאנחנו עשינו, משיחות שעשינו עם גורמי מקצוע
פנינה תמנו:
עשיתם שיחות עם מרכזי הסיוע?
שרית נשיא:
גם איתם בשולחן העגול
פנינה תמנו:
מרכזי הסיוע, אתם ישבתם איתם? יש להם פה תוכנית אופרטיבית
שרית נשיא:
לא, במסגרת השולחן הרב מגזרי
יעל טל פואה:
היינו בחלק מהשולחנות, אבל לא ישבו איתנו מעולם ברמה המקצועית על אף שהצענו את עזרתנו ואת הליווי שלנו והתמיכה
פנינה תמנו:
שרית, צניעות זה בעיניי תכונה קשה, אבל היא תכונה שיכולה להוביל לנפלאות, למה? כי אם אנחנו נהיה צנועים מול אלה שעושים את זה יום יום אנחנו נגלה שיטות עבודה מופלאות שגורמות לילדים להיפתח, לנשים להיפתח, ושיהפכו להיות תורת עבודה אולי יותר טובה ממה שאנחנו הרבה פעמים מגישים כמקבלי החלטות
פנינה תמנו:
 חס וחלילה, מבלי לזלזל בפן המקצועי שלכם
פנינה תמנו:
 אני מבקשת ממך לשבת, תנו להם הצצה, לא יקרה כלום - - -
שרית נשיא:
להיפך, בשמחה רבה
פנינה תמנו:
הצצה לתוכנית, תנו להם ללטש איתכם את התוכנית
פנינה תמנו:
 גם אתם תגלו צניעות, אם אין מה לתקן אל תתקנו
פנינה תמנו:
 אני מבקשת, תכניסו אותם יותר לתמונה, קחו כלים, כי רוב הפניות הרבה פעמים מגיעות אליהם, אליהן, ולא סתם, כי הם כנראה עושים משהו נכון
שרית נשיא:
בשמחה רבה
שרית נשיא:
 חלק מהמיפוי הזה שדיברו עליו קודם, שיצא מיפוי שירותים, זה מתוך הרצון לדעת מי הגורמים שעובדים בשטח ועם מי אפשר להתייעץ מכיוון שהבנו שיש הרבה מאוד גורמים שעובדים בשטח ואנחנו לא מספיק מכירים אותם ולכן יצא המיפוי הזה וזה בהחלט כוונה שלנו
שרית נשיא:
 אנחנו לגמרי פתוחים לשיח, בסוף המטרה היא משותפת של כולנו
פנינה תמנו:
מרכזי הסיוע, רציתם לומר משהו
יעל טל פואה:
אני רוצה לומר שכבר בנובמבר, בוועדה הבין מגזרית, אמרנו שצריך לערוך מיפוי, המיפוי יצא לפני כשבועיים והמיפוי הוא מיפוי וולונטרי, הוא נשלח לאנשים, בואו תמלאו האם בוצעו או ביצעתם סדנאות מוגנות וזה לא מיפוי רציני
פנינה תמנו:
למי, לאנשים? להורים?
יעל טל פואה:
גם אלינו זה נשלח
פנינה תמנו:
אני לא מצליחה להבין, לא מבינה את הטענה שלך
יעל טל פואה:
הטענה היא שמיפוי, צריך להרים טלפונים לכל אחד מבתי המלון, או למתכללים, לשאול - - -
פנינה תמנו:
אין מתכללים, מה לא ברור? אם היה היינו במצב טוב
יעל טל פואה:
נכון, אבל יש גורמים שאיתם הם בקשר במלונות
יעל טל פואה:
 אז לפנות לגורמים אלה, לשאול האם בוצעו סדנאות מוגנות, מה הבעיות, לעשות מיפוי כמו שצריך ולא להפנות שאלון שהוא שאלון וולונטרי לחלוטין שלאף אחד בכלל אין כוח לפתוח ולמלא אותו ולהעניק להם ידע באופן הזה
יעל טל פואה:
 זה לא מיפוי רציני
יעל טל פואה:
 ואני חושבת גם שזה לקח לפחות חודשיים וחצי עד שבכלל יצא המיפוי הזה זה גם אומר דרשני
פנינה תמנו:
 משרד רוה"מ, חזרתי אליך
איתמר בן-ישראל:
אני יכול לדבר על הדברים שקורים עכשיו
פנינה תמנו:
לא, אני אמקד אותך, שלא תלך לאיבוד
פנינה תמנו:
 יש לכם אחראים על הדבר הזה שנקרא מפונים במשרד רוה"מ
פנינה תמנו:
כמה מונה הצוות הזה?
איתמר בן-ישראל:
יש לנו משהו כמו 14 מנהלי אזור ותחתיהם כ-120-100 נציגים שנעים במלונות
פנינה תמנו:
הייתם לוקחים את ה-120 ושמים אותם מתכלל מלון
פנינה תמנו:
 אני לא מבינה את ההיגיון
איתמר בן-ישראל:
לצערנו זה לא היקף מספיק
איתמר בן-ישראל:
 אני אגיד שכל המערך הזה הוא בסופו של דבר עובדי מדינה שהתנדבו למערך הזה, כלומר הם עובדים שהם היום - - -
פנינה תמנו:
כמה מלונות יש לכם?
קריאה:
360 בערך
פנינה תמנו:
אני חושבת שצריך על כל מלון, אבל אפילו אחד על שניים
איתמר בן-ישראל:
בחלק מהאזורים יש נציג קבוע, באזורים נגיד כמו בתל אביב שיש למעלה מ-100 מלונות אין לנו שם 100 נציגי ממשלה
איתמר בן-ישראל:
 שוב, נציג ממשלה זה סוגיה שהתמודדנו איתה - - -
פנינה תמנו:
בוא, אני חשבון יודעת, אם אתה אומר שיש לך 120 שהם מתחתיהם ויש לך 300 מלונות, אז פר בן אדם יש לו בסך שניים-שלושה מלונות
פנינה תמנו:
 נו באמת
שרית נשיא:
לא, יש גם מלונות שיש מעט מאוד מפונים כבר
פנינה תמנו:
לא רלוונטי, אני לא מדברת על המצב הזה
פנינה תמנו:
 יש לנו 56,000 מפונים
פנינה תמנו:
 אני בסך הכול רוצה לומר, איך שאני מסתכלת על זה, אנחנו כל פעם ממציאים את הגלגל מחדש וזה חבל
פנינה תמנו:
 אולי גם אני לוקחת על עצמי את האחריות, למרות שניסיתי להרים טלפונים ואני לא אגיד לאיזה פונקציות, ואמרתי להם: יש לכם תוכנית חירום כבר כתובה על איך קולטים פליטים בלי כלום
פנינה תמנו:
 פליטים שבאים רק עם הבגדים על עצמם, לא יודעים את השפה, כולל אירועים של סרסורים שהגיעו לפתחי מלונות באותה תקופה כדי לנצל נשים, שזה היה חמור ביותר, כולל כל הגורמים, ואיך מתפעלים את הדבר הזה
פנינה תמנו:
      אני חושבת שעוד לא מאוחר, עד המלון האחרון אתם צריכים לדעת לתפעל את הדבר הזה
פנינה תמנו:
 אחת, קצת יותר להיות ברורים מי הפונקציות הרלוונטיות על כל מלון כדי שיהיה לכם פורום שמצליח להוריד את המדיניות בצורה טיפה יותר מדויקת ומחוברת לשטח, שתיים, התוכניות, אני רואה שכן בוצעו כמה מהלכים שהם חשובים, כמו למשל התוכנית עם משרד המשפטים והמגזר השלישי לעניין מוגנות ילדים
פנינה תמנו:
 ופה זו גם ההזדמנות שלי להודות לחברי חבר הכנסת אלי דלל שאני יודעת שהוא גם עשה דיון בנושא הזה אצלו בוועדה, בוועדה לזכויות הילד
פנינה תמנו:
 אבל בסוף זה כאילו נראה תוכנית כאן, תוכנית כאן, אין איזה תכלול וזה אתם, משרד רוה"מ
פנינה תמנו:
      קחו את תוכנית החירום שלכם שמדברת בכל פרק על כל רובדי החיים ואיך זה פועל, כולל הפונקציות ואנחנו רוצים לקבל את התוכנית הזאת
פנינה תמנו:
 לא סתם שאלתי קודם האם יש תוכנית חירום שהיא מופעלת והיא מעודכנת תוך כדי ההליכה ומי הפונקציות הרלוונטיות, מי אחראי ומתכלל
פנינה תמנו:
 יש פה סדר, ברור שיש את החיים והם מתרחשים, המטרה שנעשה את זה יותר טוב
פנינה תמנו:
 אז תכין את זה בבקשה ותשלח לנו - - -
איתמר בן-ישראל:
אני יכול להגיב?
איתמר בן-ישראל:
אז אני אגיד, תוכנית והמלצות, חלק מהדברים כבר בוצעו או נמצאים בביצוע
איתמר בן-ישראל:
 יש לנו כמה דברים, כמו הסוגיה שהיו"ר הזכירה לגבי הפונקציה ברמת בית המלון, זו סוגיה שאנחנו מתמודדים איתה מהיום הראשון
איתמר בן-ישראל:
 ושוב, כמו שאמרתי מקודם על מציאות משתנה, לא סתם, אלא בהתחלה המציאות הייתה שהנציגים בבתי המלון היו הנציגים של פיקוד העורף, זו פונקציה שעכשיו לא נמצאת בבתי המלון
איתמר בן-ישראל:
 יש לנו את הנציגים של משרד רוה"מ - - -
פנינה תמנו:
אז הייתם צריכים להאריך
פנינה תמנו:
 אני רוצה להגיד לך, אם עובדים נכון אז יודעים גם לבקש הארכה משר הביטחון
איתמר בן-ישראל:
אז אני אומר שהם הופנו למשימות אחרות שקשורות לחילוץ והצלה
פנינה תמנו:
הכול עניין של העדפות בחיים ואם אתם הייתם מסבירים כמה סדר העדיפויות הוא מאוד מאוד חשוב כרגע, כי ככל שזכור לי אנחנו מבינים מה הדברים שחשובים לנו
פנינה תמנו:
 המלחמה שמתרחשת והמפונים, בוודאי המלחמה, זה גם מטרות המלחמה ובתוכם החטופים והחטופות, אבל חוץ מהמלחמה האוכלוסייה שאנחנו מתמקדים בה זה הטיפול במפונים
פנינה תמנו:
 לכן גם אם לא, הייתם צריכים להחליף את זה עם תקנים שאתם לוקחים מהאוצר, אומרים להם: סליחה, על כל פיקוד עורף שהלך לי - - -
איתמר בן-ישראל:
אז אני אגיד שגם בנושא של המערך הממשלתי לצערנו המנהלים המקוריים והמנהלות המקוריים של אותם נציגים שהתנדבו מושכים אותם חזרה למשרות המקוריות
איתמר בן-ישראל:
 כלומר אנחנו מוצאים את הכוחות דווקא ברמת - - -
פנינה תמנו:
מה, אין שרים בממשלת ישראל? אין ראש ממשלה? אני לא מצליחה להבין את זה
איתמר בן-ישראל:
אני אומר שאנחנו מוצאים את הכוחות דווקא ברמת הרשות הקולטת והרשות הנקלטת
פנינה תמנו:
אבל זה הכי קל, אם אתם מתכללים – סליחה, אני מכירה את משרד ראש הממשלה היטב, עשיתי איתם לא מעט דברים
פנינה תמנו:
ואני יודעת איזה כוח יש למשרד ראש הממשלה
פנינה תמנו:
 אני שוב אומרת, זה לא ללכת לשלטון המקומי
פנינה תמנו:
 חשוב מאוד, אבל המעמסה שיש על השלטון המקומי, שהם באמת תפקדו בצורה יוצאת מהכלל, היא לא אומרת שהאחריות עוברת אליהם, האחריות היא עדיין בשלטון המרכזי בסיפור הזה ובסוף יש לך אחריות, יש אחריות לכל פונקציה
פנינה תמנו:
 אתה בסוף נמצא במשרד ראש הממשלה, אתם צריכים לדעת לדפוק על שולחנות כשצריך להוביל משהו וכשצריך שמשהו ידפוק יותר טוב כי אחרת זה להסתובב סביב הזנב שלנו ומי שמשלם את המחיר זה ילדים, זה נשים ואלה דברים שהם יילכו איתם לכל החיים
פנינה תמנו:
 תזכרו את זה, כשילדה נפגעת שם זה לכל החיים
פנינה תמנו:
עוד משהו שתרצה להגיד?
איתמר בן-ישראל:
לא
פנינה תמנו:
בבקשה, מלי אורגד, משרד הרווחה
מלי אורגד:
מנהלת שירות לטיפול והגנה במצבי טראומה ומשבר, אחראית על התחום של אלימות במשפחה ופגיעות מיניות
פנינה תמנו:
אוה, זה הרבה יותר מדויק הפעם, ששלחו אותך
פנינה תמנו:
 לא שחס וחלילה אני מזלזלת בפונקציה שהייתה בפעם הקודמת
פנינה תמנו:
 היא איתנו?
מיטל ברוך:
אני הייתי
מלי אורגד:
היא עובדת נהדרת, היא עובדת בתוך השירות שלי
פנינה תמנו:
לא, כי אז היית חסרה לי, ההשלמה שלך
מלי אורגד:
אז אני אנסה להשלים, אני אדבר קודם כל קצת על ההיערכות של המשרד שלנו עם המפונים במלונות, אחר כך אני אציג נתונים כי את ביקשת נתונים ועשינו עבודה מאוד יסודית כדי לדעת מה הם הנתונים מכל המלונות והרשויות שהתפנו ובסוף אני אדבר על מה אנחנו עושים, מה עשינו, מה עוד נעשה, הכשרות וכו'
פנינה תמנו:
מלי, סליחה שאני עוצרת אותך
פנינה תמנו:
 ברברה, מתי את צריכה לצאת?
ברברה לנג:
אני מתנצלת, אני התחייבתי להיות גם בדיון אחר שאמרתי שאני מאחרת אליו בשביל להיות פה, אם יש לך שאלות אני אשמח לענות
פנינה תמנו:
לא, יש לך משהו להציג לנו?
ברברה לנג:
אני עשיתי בדיקה מול קופות חולים וטיפות חלב והמרכזים האקוטיים לראות לגבי איתורים שלנו כי במלונות אנחנו מאתרים ומעבירים לטיפול של הרווחה בגדול
ברברה לנג:
 לא היו איתורים, היו שני מקרים שהגיעו למרכזים האקוטיים שלנו בהקשר של מפונים
פנינה תמנו:
של נשים שנאנסו?
ברברה לנג:
אני לא רוצה להיכנס לפרטים
פנינה תמנו:
לא, לא, לא, אני צריכה לדעת, אנחנו לא נכנסים לפרטים של הגברת, אנחנו מדברים על נשים שפינו את עצמן למרכזים האקוטיים?
פנינה תמנו:
כתוצאה מאונס ופגיעה מינית?
ברברה לנג:
של פגיעה מינית
ברברה לנג:
 אני לא יודעת להגיד אם אונס או לא, אבל של פגיעה מינית
פנינה תמנו:
נשים או ילדים?
ברברה לנג:
נערה ואישה
פנינה תמנו:
זה הגיע למשטרה או לא?
ברברה לנג:
אני לא יודעת אם הגישו תלונה במשטרה
פנינה תמנו:
את יכולה לבדוק בבקשה? כדי שאני אדע להוסיף על המספרים של המשטרה
ברברה לנג:
אני אבדוק ואני אעביר את זה
פנינה תמנו:
מה אתם עושים במצב כזה שאתם יודעים שזה עוד יותר רגיש? הכול רגיש, כל פגיעה מינית היא רגישה, אבל בטח בסיטואציה של ההתמודדות כשהם לא בבתים שלהם, חלק לכי תדעי אם הם חוו תופת והמשפחה נרצחה או שיש בן משפחה שהוא חטוף/חטופה וכיוצא בכך
ברברה לנג:
אני לא יודעת במי מדובר, אין לי פרטים, רק לגבי זה שהם הגיעו למרכזים האקוטיים
ברברה לנג:
 זה המידע היחיד שיש לי
פנינה תמנו:
מי נותן להם ליווי נפשי?
ברברה לנג:
יש עובדת סוציאלית שנמצאת במרכז האקוטי שנותנת במיידי את הליווי האישי ובנוסף לזה אפשר לקבל המשך טיפול במסגרות המתאימות לאותם המקרים, שהם לא שלנו, שהם אחר כך בחוץ
פנינה תמנו:
 אני רוצה לדעת, אחר כך תבדקי לנו, ברברה, שהן מטופלות ושיש להן ליווי רגשי ונפשי
ברברה לנג:
אני אנסה לבדוק
ברברה לנג:
 אני לא יכולה לדעת אם היה ליווי רגשי לאחר היציאה מהמרכזים האקוטיים כי אחר כך זה תלוי באותה פונה אם היא באמת רוצה לקבל המשך טיפול או לא
ברברה לנג:
 על זה אין לי איך לעקוב, אבל לגבי התלונה למשטרה אני יכולה לנסות לבדוק
מלי אורגד:
אז אני אמשיך
מלי אורגד:
 עם פרוץ המלחמה, אנחנו גם אמרנו את זה, הפצנו נהלים, תקנות, הסברים לכל המלונות, לכל הרשויות, גם בתחום של אלמ"ב וגם בתחום של פגיעות מיניות, נוהל שקבע מי מטפל, מתי וכו'
מלי אורגד:
 אני לא אאריך בזה, אבל חשוב לי להגיד שהדברים היו מאוד מאוד ברורים כבר בתחילה
מלי אורגד:
 את בוודאי יודעת שאנחנו כמשרד רווחה נכנסנו לכל המלונות והיינו שם כמתכללים לפחות את תחום הרווחה, בכל המלונות
מלי אורגד:
 ממש התנדבנו
מלי אורגד:
 גם אני ירדתי לאילת וגם לים המלח כדי להיות שבוע פה ושבוע שם, כולנו התגייסנו לעניין
מלי אורגד:
      לפני הנתונים, משרד הרווחה נתן תקנים, 190 תקנים, לרשויות ולמחוזות על מנת לתכלל את האירוע הזה, הבנו שיש פה אירוע - - -
פנינה תמנו:
אז יש לנו 120 תקנים של משרד רוה"מ, 190 של משרד הרווחה
מלי אורגד:
משרד הרווחה נתן 190 תקנים לרשויות המקומיות
פנינה תמנו:
שזה מה אמרתם להם? גייסו עכשיו עובדת סוציאלית שנכנסת לתוך הזה?
מלי אורגד:
 אני אתן דוגמה של שדרות שבמקרה הבוקר דיברתי עם מנהל המחלקה מה הוא עשה
פנינה תמנו:
לפני כן, כמה איוש יש לכם?
מלי אורגד:
אין לי את האיוש, אני כן יכולה - - -
פנינה תמנו:
מה זאת אומרת? ואם יש רק אחד שגייסתם?
מלי אורגד:
נכון, רגע, שנייה
מלי אורגד:
 יש לי באופן חלקי
מלי אורגד:
 אני יכולה להגיד במחוז תל אביב ובמחוז צפון, אבל אין לי איוש מלא, לא קיבלתי את הנתונים המלאים
פנינה תמנו:
כמה? תגידי בכל זאת ואז אולי נראה מגמה
מלי אורגד:
אני אגיד לך, למשל בשדרות, הבוקר דיברתי עם מנהל הרווחה, שדרות זה אירוע רציני, נמצאים שם 36,000 מפונים, מתוכם פוזרו - - -
פנינה תמנו:
רגע, רגע
מלי אורגד:
רק אני נותנת דוגמה את שדרות
פנינה תמנו:
 מצד אחד אמרת לי שנתת לרשויות, זה לרשות המפונה או לרשות הקולטת?
מלי אורגד:
גם לרשויות המפונות וגם לרשויות הקולטות
מלי אורגד:
 שדרות, שהיא באמת אחת הערים שגם הייתה מפונה ופוזרה ב-115 מלונות
פנינה תמנו:
רובם באילת
מלי אורגד:
לא, ב-38 רשויות מקומיות, חולקו להם 23 תקנים, מתוכם 17 אוישו
מלי אורגד:
 זה נתון שקיבלתי הבוקר משדרות
פנינה תמנו:
 עוד
מלי אורגד:
במחוז צפון, אני מדברת על התקנים של המחוז, הוא קיבל 28 תקנים, אוישו 13, קיבלו גם תקנים של עו"ס תומך
פנינה תמנו:
התקנים האלה, את יכולה להגיד לי אם הם עובדי מטה או עובדים בתוך המלונות? אנחנו מבינים שהאיוש הוא קשה, הוא בחסר, כי לא משלמים טוב לעובדות סוציאליות
מלי אורגד:
כן, גם במחלקות הוא קשה, את צודקת
פנינה תמנו:
הרבה פעמים גם קשה לגייס לתקופת זמן שהיא לא ברורה, שהיא זמנית, גם תלוי בתנאים שהאוצר נתן לכם, ועדיין – בסדר, תמשיכי, אחר כך אני אבהיר את הנקודה
מלי אורגד:
קודם כל אני אדבר באיסוף הנתונים
מלי אורגד:
 יש לנו נתונים, אם תרצי נעביר לכם טבלה מסודרת, מלונות, ביקשתם לפי חלוקה
מלי אורגד:
 אני לא אתאר פה, אבל אני כן אגיד שאחרי שבחנו את הנושא מול המחוזות והרשויות המפונות, יש לנו 80 מקרי אלימות ועוד 75 מקרים של פגיעות מיניות
מלי אורגד:
 בסך הכול 155 מקרים שהגיעו אלינו וטופלו על ידינו, חלקם דווחו למשטרה, אבל לא כולם
פנינה תמנו:
אז 80 מקרים של אלימות בתוך המשפחה, ו-75 מקרים על פגיעה מינית
מלי אורגד:
ביקשתי גם לראות את התמות המרכזיות, איזה אירועים היו שם
מלי אורגד:
אלה הפילוחים שבדקנו
מלי אורגד:
 ביקשת אלימות ופגיעות
מלי אורגד:
 מרבית המקרים של אלימות, מה הדברים המרכזיים, קודם כל זיהינו שבמלונות בירושלים היה מקבץ של אירועים, בכמה מלונות
פנינה תמנו:
אני אומרת את זה ואני מתעקשת על זה, אני רוצה לראות אם יש במלונות הספציפיים בירושלים, כדי לדעת מי האוכלוסייה, אם מדובר באוכלוסיות ספציפיות, ואני אומרת לכם אם מדובר בעולים וכולנו לא יודעים לתת את המענה זו בעיה סופר סופר קשה בעיניי כשרת העלייה והקליטה לשעבר
פנינה תמנו:
 באמת, במיוחד אחרי שרחלי הציפה בפניי
מלי אורגד:
שמה?
פנינה תמנו:
את לא הקשבת לרחלי?
מלי אורגד:
לא, אמרת עולים, אני פשוט לא הבנתי
פנינה תמנו:
עזבי, תמשיכי
פנינה תמנו:
 תבדקי איזה מלונות ואני רוצה לדעת אם זה המפונים העולים
מלי אורגד:
יש לנו את כל הנתונים
פנינה תמנו:
כולם בעלי זכויות, כולל המסכנים ביותר בחברה הישראלית שהם יותר חלשים וההורים שלהם לא יודעים להיאבק על הדברים שלהם
מלי אורגד:
 בכל מקרה בפגיעות מיניות האירועים המרכזיים היו כמה דברים מרכזיים, היה סקרנות בין ילדי הגן, היו כמה אירועים כאלה, הורדת מכנסיים, כל מיני כאלה שגם בהם אנחנו מתייחסים ומטפלים
מלי אורגד:
 פגיעות נגד בעלי מוגבלויות, זה גם משהו שראיתי בנתונים
מלי אורגד:
 אנשי מלון או עוברי אורח שפגעו בקטינות שמשוטטות
פנינה תמנו:
כמה יש לנו כזה?
מלי אורגד:
יש לי טבלה
פנינה תמנו:
כמה? תבדקו
פנינה תמנו:
 אתם באים לדיון כזה ואומרים לי יש לי טבלה במשרד?
מלי אורגד:
יש לי נתונים, כל 155 המקרים מסודרים לפי טבלאות
פנינה תמנו:
מלי
פנינה תמנו:
 תחפשי לנו בינתיים כמה מדובר על עוברי אורח ועובדים של מלון שפגעו בילדות
פנינה תמנו:
 אני רוצה לראות איפה המשקל הכבד כדי לחדד את כולנו פה איפה לתת את ה - - -
מלי אורגד:
אין בעיה
מלי אורגד:
 בתחום של אלימות במשפחה עיקר האירועים הם בין בני זוג
מלי אורגד:
 כל האירועים הללו - - -
פנינה תמנו:
סאיד יודע? מדווח? יודע לטפל באירועים האלה? נכנסים לתמונה?
מלי אורגד:
לא רק סאיד ועוד 165 המרכזים שלנו
מלי אורגד:
 את יודעת שיש לנו 165 מרכזים ברחבי הארץ
מלי אורגד:
 אותם מפונים בצפון ובדרום, יש מרכזים לטיפול באלימות במשפחה, האירועים מגיעים אליהם ומטופלים גם במקום באותו מלון, באותו מקום שזה קורה
פנינה תמנו:
בדיסקרטיות
מלי אורגד:
כן, בהחלט
מלי אורגד:
 מה אנחנו עושים, גם ברמה הקהילתית, גם ברמה הקבוצתית, גם ברמה הפרטנית?
פנינה תמנו:
סיימת עם הפילוחים?
מלי אורגד:
אלה הפילוחים, יש לי טבלה מסודרת שאני מתכוונת להעביר לך אותה
פנינה תמנו:
שהיא תשלים את הנתונים
פנינה תמנו:
 תשלימי ונחזור אלייך, מלי
מלי אורגד:
כן, בסדר
מלי אורגד:
 בתחילת המלחמה וגם חודש אחרי, אני חושבת שגם מיטל דיברה איתך על דפי מידע שעשינו וכתבנו תדריכים והדפסנו אלפים כאלה וחילקנו אותם בכל בתי המלון
פנינה תמנו:
אבל בתור מי שנמצאים בתוך המלון כמה הכשרות אתם עושים?
מלי אורגד:
אנחנו נדבר גם על זה
מלי אורגד:
 אחרי שחילקנו את דפי המידע - - -
פנינה תמנו:
מלי, בבקשה תעני על השאלות שלי, לא רוצה עכשיו לדבר על דפי מידע, אין לנו זמן, אנחנו כבר שעתיים וחמש דקות
מלי אורגד:
עשינו מפגשי זומים עם כל אחד מהמחוזות, עם המתכללים של המלונות
פנינה תמנו:
בזומים? כשאתם נמצאים פיזית שם? אני לא מבינה אתכם
מלי אורגד:
מה זאת אומרת פיזית שם? מי זה נמצא? אני לא נמצאת פיזית שם
פנינה תמנו:
עובדים סוציאליים
פנינה תמנו:
 אני הגעתי לאילת, היה
פנינה תמנו:
 הגעתי לנתניה, היה
פנינה תמנו:
 או שאתם רוצים שאני אתן לכם את כל המחמאות והפרגונים
מלי אורגד:
פנינה, לא הבנת אותי נכון
מלי אורגד:
 אני אסביר לך
פנינה תמנו:
מלי, אני רוצה לדעת, אותו עובד סוציאלי שיושב בקבלה, עם הווסט היפה שלכם שעשיתם מיתוג מהמם, האם אתם גם יודעים לקחת אותם לאיזה אולם במלון ולעשות סדנאות או סתם להגיד מהשעה הזאת עד השעה הזאת - - -
מלי אורגד:
אז נעשו בהחלט
מלי אורגד:
 רגע, נעשו גם בהתחלה, בתחילת החודש הראשון, גם נעשו זומים, גם נעשו סדנאות
מלי אורגד:
 הקמנו 70 מועדוניות עבור ילדים בגילאי 3 עד 12, בתוך המלונות, הוקמו 18 קבוצות הורים וקבוצות ילדים
מלי אורגד:
 בתוך כל 70 המועדוניות
מלי אורגד:
 הרי זה צרכים שצריכים לעלות
מלי אורגד:
 18 קבוצות הורים, קבוצות ילדים
פנינה תמנו:
קודם כל זה יפה
פנינה תמנו:
 זה יוזמה שלכם?
מלי אורגד:
בוודאי שזה יוזמה שלנו
פנינה תמנו:
זה יפה, למרות שאנחנו, שוב, מדברים על הרבה מאות מלונות שהיו, וזה לתשומת לב משרד ראש הממשלה
פנינה תמנו:
 כי בואו, אנחנו גם יודעים שבמשרד הרווחה התקציבים הם לא כאלה גדולים, אבל זה יפה, זה ראוי לציון, מלי
מלי אורגד:
עשינו את זה אחר הצוהריים לאחר הפעילות של הילדים במסגרות הגן
פנינה תמנו:
שלא ישוטטו
מלי אורגד:
כן, שלא ישוטטו
מלי אורגד:
 כל המרכזים שלנו ממשיכים לטפל גם בילדים, גם סביב התייעצויות, הדרכות, סדנאות
פנינה תמנו:
את יכולה להגיד שיש לכם את זה בכל מלון?
מלי אורגד:
את מה?
פנינה תמנו:
את המרכז הזה, היום
מלי אורגד:
כן, בוודאי
פנינה תמנו:
לא, את לא יכולה להגיד, יש לך 70 ויש 100 מלונות
מלי אורגד:
את מדברת על המועדוניות? לא
מלי אורגד:
 אנחנו עשינו איזה שהוא מיפוי ובמלונות שהיה שם ריכוז של ילדים הוחלט היכן להיכנס, אבל יש לי את זה בכל המחוזות ב-70 מלונות מתוך, כמה מלונות יש? 300, אז בוודאי שאין לי את זה בכל המלונות
מלי אורגד:
      בנוסף לכל זה וגם מתוך ההבנה שאנחנו צריכים להקים, ודיברו פה על צוותי מנהיגות וכו', גויסו 28 עובדים סוציאליים קהילתיים בכל הארץ שנכנסים לכל המלונות פעם בשבוע, הם נדרשים לעשות גם מיפוי של הצרכים, לראות מה הצורך בכל מלון ובהתאם גם להיות שם, לתווך בין המפונים לבין המענים הנדרשים, הם מציגים בפנינו את הצרכים ומגיעים - - -
פנינה תמנו:
יש בעיה שמגיעה אליכם, למי אתם פונים? אתם יודעים איך זה נראה עכשיו? שאנחנו הרווחה עושים את המקסימום שלנו, אנחנו המשטרה נעשה את המקסימום שלנו, אנחנו הבט"פ נעשה את המקסימום שלנו, אבל אין איזה – יש משל"ט, יש מחשבים, אבל אין אבא ואמא
מלי אורגד:
בכל המלונות יש עובדים סוציאליים, היום בכל מלון יש עובד סוציאלי, או של הרשות המקומית, עכשיו זה הועבר לרשויות המקומיות, חודש-חודשיים לפני זה היה מטעמנו, מטעם המשרד, העברנו את זה לרשויות המקומיות אבל כמובן בפיקוח שלנו
מלי אורגד:
 אנחנו נמצאים שם לכל צורך שעולה
מלי אורגד:
 הרשויות המקומיות בחלק מהדברים, בקהילה, יש דברים שהם מתמודדים איתם, מפנים למשטרה, הדברים מטופלים כראוי ולא מגיעים אלינו
פנינה תמנו:
כן, אבל את יודעת, אני הייתי באילת, פגשתי את ראש העיר לנקרי, שקלט 60,000 תושבים מפונים כשיש לו 60,000 תושבים שלו
פנינה תמנו:
 הציפייה שהם יצליחו להרים את הדבר הזה כשבן לילה הם הכפילו את מספר התושבים זו ציפייה שהיא לא ריאלית
פנינה תמנו:
 אני מבינה את זה, אני יודעת שהרווחה עושים, אני יצאתי מנקודת המוצא הזאת
פנינה תמנו:
      אני כן אומר, שימו לב לפערים בין הדיווח של מה שהרווחה מקבלים, שזה האזורים הרכים יותר, לבין מה שלא הגיע למשטרה
פנינה תמנו:
 זאת אומרת המשטרה כאן, אתם דיווחתם על כמה עשרות שהם פחות מ - - -
מלי אורגד:
נכון, אבל לא כל הדיווחים גם צריכים להגיע למשטרה
פנינה תמנו:
גם לא כל דיווח רוצה להגיע למשטרה, ודאי
מלי אורגד:
גם לא רוצה, את צודקת לגמרי
מלי אורגד:
 אמרתי שהבוקר דיברתי עם עיריית שדרות, אני רוצה לספר לך מה נעשה שם בשדרות, שזו באמת עיר מאוד מאוד גדולה - - -
פנינה תמנו:
מלי, אני יודעת שאתם - - -
מלי אורגד:
פחות מעוניינת
פנינה תמנו:
לא, זה לא פחות מעוניינת, אני צריכה את המיקוד על המוגנות, על המאבק באלימות
מלי אורגד:
אז אני רוצה לספר לך על איך רשות כזו שקיבלה 23 תקנים, נכון היא איישה רק 17, אבל עדיין משמעותי, איך היא טיפלה בזה
מלי אורגד:
 הם עשו קודם כל הסברה בכל המלונות
מלי אורגד:
 הרשות עצמה לקחה על עצמה בתוך המלונות שיש את המפונים שלה, היא הגיעה ונתנה הסברה
פנינה תמנו:
הייתי בחמ"ל, יש שם נשים מדהימות בחמ"ל שלהם, ראיתי את זה
פנינה תמנו:
ראיתי את זה עם יהודית אוליאל, סגנית ראש העיר, ובכלל כל החמ"ל של המתנ"ס, הם עושים שם עבודה מדהימה
מלי אורגד:
גם מחלקת הרווחה
מלי אורגד:
 הם עשו סדנאות, גם לתושבים, גם בגני הילדים ובבתי הספר
פנינה תמנו:
את יכולה להגיד שזה נעשה גם כלפי קהילות אחרות?
מלי אורגד:
אני יכולה להגיד שהרשות הזו היא רשות שהיה צריך באמת לעשות את כל העשייה הזאת
מלי אורגד:
 היו רול-אפים, היו הרבה סדנאות שנעשו, אנחנו משתדלים לעשות את זה ברשויות המועדות לפורענות, למשל יש רשויות בעוטף - - -
פנינה תמנו:
לא, לא, לא, אני לא רואה רשויות מועדות לפורענות, אלימות יש בכל מקום, בכל אזור
מלי אורגד:
נכון, אבל עדיין, בשדרות ואופקים יותר, מה לעשות?
פנינה תמנו:
מה בשדרות ואופקים יש יותר? איך את יכולה להגיד דבר כזה?
מלי אורגד:
היו לנו יותר נתונים
מלי אורגד:
 הנתונים שאני מתארת בפנייך, ה-155, חלק גדול מהם היו משדרות
מלי אורגד:
 זה נתון שקיבלנו
פנינה תמנו:
אז הם יותר נפגעים
מלי אורגד:
נכון, זה בדיוק מה שאני אומרת
פנינה תמנו:
אז אחרי שתביאי לי פילוח כמה עוברי אורח פגעו בהם אז אולי זה אומר לך שיש קודם כל יותר תושבים משדרות ומאופקים
פנינה תמנו:
 בואו ניזהר לא להכתים אותם
פנינה תמנו:
 יכול להיות שיש שם יותר עובדים סוציאליים שיודעים להציף את זה, כי את אומרת שיש יותר סדנאות
פנינה תמנו:
 אני יכולה להראות לך איך במעגל קסמים, זה מאוד תלוי כמה כוח אדם יש לך, כמה אתה באמת נותן תשומת לב, כמה הרשות היא חזקה ואז הדברים יותר צפים
מלי אורגד:
את צודקת, נכון
פנינה תמנו:
זה לא אומר שהם יותר מועדים לפורענות, זה אומר שלהם אנחנו כנראה נותנים יותר דגש, או שהרשות נותנת יותר דגש
פנינה תמנו:
 נא להיזהר בדברים שלכם
מלי אורגד:
כיוונת לדבריי, גם אם לא אמרתי אותם באופן מדויק
מלי אורגד:
 אכן למקומות הללו ועל פי הצרכים נתנו יותר תקנים, נתנו יותר תשומות, על פי הדברים שהגיעו אלינו ובהתאם לכך גם ניתנו התקנים, גם ניתנו הסדנאות וההסברה שניתנה ברשויות האלה
פנינה תמנו:
כן, השלמת הנתונים ואנחנו מתכנסים לקראת סיום
מיטל ברוך:
אני יכולה להגיד שרשויות שפונו, אני חושבת שיש להם את הנתונים הכי מדויקים שאפשר, כי אני שמעתי פה הרבה דברים, אבל אני לא חושבת שהם מחזיקים ממש מקרה מקרה
מיטל ברוך:
 קיבלתי טבלה עם מקרה מקרה, כל מקרה מי היה, מי היה מעורב, מי פגע, איפה זה קרה
פנינה תמנו:
מה את יכולה לתת לנו בינתיים?
מיטל ברוך:
אני יכולה להגיד לך שיש אירועים נגד קטינים במשפחה
מיטל ברוך:
מה שכרגע מולי, אלימות נגד קטינים, בדרך כלל זה על ידי ההורים
פנינה תמנו:
או לא רק, זה יכול להיות דודים, סבים, אחים
מיטל ברוך:
לא, מה שאני אומרת זה הורים
מיטל ברוך:
 סבים לא היה לי פה
פנינה תמנו:
מה, אלימות או עבירות מין?
מיטל ברוך:
אלימות נגד קטינים במשפחה שמטופלים על ידי חוק נוער
מיטל ברוך:
 יש שמונה מקרים
מיטל ברוך:
 פגיעות מיניות, הפגיעות המיניות שאמרנו, יש כשלוש או ארבע פגיעות מיניות בין קטינים, לא ילדי הגן מה שאמרנו, אלא כנראה בני נוער שיכול להיות שגם לא הגיעו למשטרה
פנינה תמנו:
את ספרת עכשיו?
מיטל ברוך:
אני יושבת על זה
מיטל ברוך:
 עד 12 בלילה אני מנסה לסדר את הנתונים אז אני קצת מכירה אותם, אבל סימנתי עכשיו את האירועים כי זה ממש מסודר לי בצורה מסודרת
פנינה תמנו:
אם ישבת על זה עד 12 בלילה כבר היית צריכה להביא לי פילוח של ה-80
מלי אורגד:
יש, אנחנו נעביר לך הכול